
Bruttonasjonalprodukt måler «verken vår forstand eller vårt mot, verken vår visdom eller vår kunnskap, verken vår medfølelse eller vår hengivenhet til landet vårt; kort sagt, det måler alt, bortsett fra det som gjør livet verdt å leve», sa Robert F. Kennedy i 1968. Behovet for bedre ledestjerner i jakten på mer velvære for enkeltmennesket og bærekraften for samfunnet som helhet er blitt anerkjent av mange de siste årene.

I 2009 deltok jeg som miljølobbyist for Bellona på en konferanse i Lyon om fornybar energi. Der hørte jeg en professor snakke om utfordringer og muligheter for bioenergi, men han avsluttet overraskende presentasjonen sin med å si at den egentlige biologiske utfordringen ikke ligger i plantene. Utfordringen ligger i vår menneskelige biologi som er tilpasset et liv på savannen i Afrika i bittesmå grupper i en uendelig stor verden. Der premierte evolusjonen de individene og de gruppene som klarte å karre til seg mest mulig og fostre opp flest barn. Dersom vi ikke tar dette innover oss, kommer vi aldri til å løse klima- og miljøkrisene, uansett teknologi.

Det var uvant å høre dette grunnleggende budskapet i en setting der alle andre snakket om teknologiske løsninger. Det fikk en egen klangbunn i kjølvannet av finanskrisa i 2008 fordi jeg begynte å se at mens politikerne snakket om «grønn vekst», var det kortsiktig økonomisk vekst de ble stadig mer desperate etter, i takt med at budsjettunderskuddene og arbeidsledigheten steg.

Så dømmer biologien oss til å fortsette å oppføre oss som om verden er uendelig? Finnes det andre enn enkelte urfolk som frivillig avstår fra økonomiske vekstmål? Disse spørsmålene surret i bakhodet mitt og gjorde meg interessert da jeg hørte om Bhutan som hadde satt seg som mål å øke «brutto nasjonal lykke» framfor bruttonasjonalprodukt. Nysgjerrigheten på hva det egentlig innebærer gjorde at kona mi, jeg og vår lille datter tilbrakte halvannen måned i Bhutan sommeren 2014.

I Bhutan begynte ideen til boka å ta form, og tidlig i 2015 fikk jeg et stipend fra Fritt Ord og deretter fra Norsk faglitterær forfatter- og oversetterforening som gjorde det mulig for meg å begynne å skrive for alvor. Mye av boka er basert på reportasjereiser og intervjuer. Jeg har ønsket å undersøke små og store «laboratorier» både i Norge og i verden for øvrig som peker mot hvordan samfunnet kan legge til rette for bedre liv her og nå og økologisk bærekraft.

Når jeg har intervjuet mennesker ansikt til ansikt, er det oftest forklart i teksten. En del intervjuer er gjort via telefon og Skype, og enkelte er gjort via e-post. Mange av disse har jeg ikke forklart konteksten for, men samtlige intervjuer som jeg har gjort selv og har brukt sitater fra, er oppført bak i boka. I tillegg har jeg gjort flere titalls intervjuer som ikke er nevnt, enten fordi intervjuobjektene ønsker å være anonyme eller fordi jeg ikke siterer dem. Boka hadde ikke vært den samme uten dem. Uansett om de er nevnt eller ikke, vil jeg derfor sende en stor takk til alle som har stilt opp. Dere vet hvem dere er.

Alle oversettelser er mine egne, med mindre noe annet er oppgitt. Enhver feil som måtte gjenstå, tar jeg fullt og helt på min kappe.

Det morsomste med å skrive denne boka har vært alle disse intervjuene – med forskere, rappere, industriarbeidere, gårdbrukere, toppbyråkrater og politikere. Noen vil kanskje stusse over at jeg gjennomgående omtaler intervjuobjektene først med fullt navn og deretter kun med fornavn. Jeg gjør ikke det fordi jeg er på fornavn med dem alle, men fordi jeg vil behandle alle likt.

Dette er en bok jeg håper vil skape debatt. Jeg har prøvd å være tydelig framfor å ta med alle nyanser og forbehold. Som tidligere aktiv i Unge Venstre, deretter i Sosialistisk Venstreparti og nå menig medlem i Miljøpartiet De Grønne, er jeg klar over min egen slagside, men jeg har ment å sparke i flere politiske retninger.

Det mangler ikke på politiske forslag for å gi oss bedre og grønnere liv. Noen, som dobling av sykkelandelen i persontransporten, blir debattert og vedtatt – men monner ikke. Andre, som klimaavgift på rødt kjøtt, vil monne og blir debattert – men ikke vedtatt. De som både vil monne og kan bli vedtatt, blir oftest ikke debattert. Bokas siste kapittel er et forsøk på å løfte noen slike forslag inn i den politiske debatten. For jeg vil gjerne hjelpe Europakommisjonens president Jean-Claude Juncker med sitt dilemma:

«Vi vet alle hva vi må gjøre, men vi vet ikke hvordan vi skal bli gjenvalgt etter at vi har gjort det.»

Eivind Hoff-Elimari, Nesoddtangen, juni 2016

